Bybreker Von Berg los Titans vir Knights | Netwerk24
Deur Johann de Jager 18 April 2019 15:17
Die Titans-bybreekbouler Shaun von Berg, wat die Proteas se kriekettoer na Sri Lanka in 2018 meegemaak het, is op pad na die Knights.
Shaun von Berg in 2018 in aksie vir die Tshwane Spartans in die Mzansi-superliga. Foto: Gallo Images
Die 32-jarige Von Berg het die Titans by geleentheid aangevoer en is ook ’n bedrewe kolwer.
Von Berg het al vyf keer in sy loopbaan tien of meer paaltjies in ’n eersterangse wedstryd laat kantel en 21 vyftalle in sy 104 wedstryde laat kantel.
Dié draaier spog ook met vyf eersterangse honderdtalle en 20 vyftigtalle.
Daar word gesê die Knights het uiteindelik weer ’n draaier wat wedstryde vir hulle kan wen.
Die Knights se ander nuwe draaier, Luvuyo Adam van die Oostelike Provinsie, gaan hom die week al by hulle aansluit.
Hy kan vir Vrydag se T20-wedstryd teen die Lions in Kimberley oorweeg word.
Die Knights-groep tot dusver vir 2019-’20 (nog nie amptelik bevestig) is: Pite van Biljon (k), Keegan Petersen, Raynard van Tonder, Andries Gous, Pat Kruger Grant Mokoena, Gerald Coetzee, Shaun von Berg, Wandile Makwetu, Ottniel Baartman, Marco Jansen, Corné Dry, Mbulelo Budaza, Luvuyo Adam, Shadley van Schalkwyk Thando Mnyaka, Tshepo Ntuli.
Meer oor: Shaun Von Berg | Titans | Knights
Ons skrywers kies hul WB-groepe
De Kock is SA se Wêreldbeker-troef